TSR ปันผล 0.08 บ. 20 พ.ค.นี้ ปักธงรุกตลาด B2B – ขยายสาขา ดันผลงานปี 64 โต 10%
TSR ปันผล 0.08 บ. 20 พ.ค.นี้ ปักธงรุกตลาด B2B - ขยายสาขา ดันผลงานปีนี้โต 10%
26 เม.ย. 2564

นายเอกรัตน์ แจ้งอยู่ ประธานเจ้าหน้าที่บริหาร บริษัท เธียรสุรัตน์ จำกัด (มหาชน) หรือ TSR เปิดเผยว่าที่ประชุมสามัญผู้ถือหุ้นประจำปี 2564 เมื่อวันที่ 23 เมษายน 2564 ที่ประชุมอนุมัติจ่ายปันผลงวดสุดท้ายประจำปี 2563 ในอัตรา 0.08 บาทต่อหุ้น เป็นเงินทั้งสิ้น 43,758,738.64 บาทโดยจ่ายจากกำไรสุทธิจากผลการดำเนินงานปี 2563 ซึ่งเสียภาษีเงินได้นิติบุคคลในอัตราร้อยละ 20 และบริษัทกำหนดรายชื่อผู้ถือหุ้นที่มีสิทธิรับเงินปันผล (Record Date) ในวันที่ 30 เมษายน 2564 เพื่อจ่ายปันผลในวันที่ 20 พฤษภาคม 2564
รวมทั้งเสนอให้ที่ประชุมสามัญผู้ถือหุ้นรับทราบการจ่ายปันผลระหว่างกาล ในอัตรา 0.085 บาทต่อหุ้น เป็นเงินทั้งสิ้น 46,514,533.81 บาท โดยจ่ายจากกำไรสุทธิจากผลการดำเนินงานในรอบหกเดือนของปี 2563 ซึ่งเสียภาษีเงินได้นิติบุคคลในอัตราร้อยละ 20 ทั้งนี้ บริษัทได้จ่ายเงินปันผลเมื่อวันที่11 กันยายน 2563
“ภาพรวมการดำเนินธุรกิจในปีที่ผ่านมา บริษัทยังสามารถให้ผลตอบแทนกับผู้ถือหุ้นได้ต่อเนื่อง โดยเงินปันปี 2563 รวมอยู่ที่ 0.165 บาทต่อหุ้น มูลค่ารวมที่จ่าย 90.27 ล้านบาท ขณะที่บริษัทยังสามารถทำสถิติรายได้และกำไรแตะระดับนิวไฮได้ต่อเนื่อง”
ประธานเจ้าหน้าที่บริหารกล่าวอีกว่าแผนการดำเนินธุรกิจในปี 2564 บริษัทตั้งเป้าหมายรายได้รวมเติบโต 10% จากปีก่อนที่ทำได้ 1,942.88 ล้านบาท โดยจะสามารถทำสถิติสูงสุดได้ต่อเนื่อง จากการขยายธุรกิจ ทั้งธุรกิจหลักได้แก่ เครื่องกรองน้ำดื่ม โดยมีการปรับกลยุทธ์ขยายตลาดไปยังกลุ่ม B2B มากขึ้น จากเดิมที่เน้นกลุ่ม B2C เนื่องจากมองว่าเป็นกลุ่มที่มีกำลังซื้ออย่างต่อเนื่อง และจะปรับเพิ่มสัดส่วนลูกค้าเงินสดมากขึ้นจากเดิมที่มีพอร์ตลูกค้าเงินผ่อนมากกว่า 80%
รวมทั้งยังมีแผนขยายสาขาเพิ่มเติมเป็น 50 สาขา และเพิ่มทีมขายอย่างต่อเนื่องเพื่อรองรับการเข้าถึงและการขยายตัวของตลาด ซึ่งจะทำให้สินค้ากระจายครอบคลุมพื้นที่ทั้งกรุงเทพปริมณฑล และต่างจังหวัดมากขึ้น
ขณะเดียวกันปัจจัยที่สนับสนุนการเติบโตจะมาจากการปรับ Business and Product Portfolio Management ที่เกี่ยวเนื่องกับธุรกิจหลัก ได้แก่ การจำหน่ายเครื่องผลิตน้ำแข็งยี่ห้อ อัลไพน์ ที่มีผลประกอบการเติบโตดีต่อเนื่อง พร้อมด้วยชุดบำบัดน้ำใช้ (Watermate) ที่สามารถตอบโจทย์ได้ทั้งภาคธุรกิจ และครัวเรือน ซึ่งในส่วนของภาคธุรกิจ ได้รับผลตอบรับที่ดีมากจากลูกค้า และการจำหน่ายเครื่องกรองน้ำชั้นนำหลายแบรนด์จากประเทศเกาหลี จีน ญี่ปุ่น และยุโรปด้วยการทำตลาดออนไลน์ผ่านช่องทางการจำหน่าย Website ที่ซื่อ DrinkCo